Document ID: 32013D0748

DEĊIŻJONI TA’ IMPLIMENTAZZJONI TAL-KUMMISSJONI
tal-10 ta’ Diċembru 2013
li tawtorizza lill-Kroazja biex tuża ċerti estimi approssimattivi għall-kalkolu tal-bażi tar-riżorsi proprji tal-VAT
(notifikata bid-dokument C(2013) 8688)
(It-test bil-Kroat biss huwa awtentiku)
(2013/748/UE, Euratom)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta’ Mejju 1989 dwar l-arranġamenti uniformi definittivi għall-ġbir ta’ riżorsi proprji li jakkumulaw mit-taxxa tal-valur miżjud (1), u b’mod partikolari l-Artikolu 13 tiegħu,
Billi:
(1)
Skont l-Artikolu 390c tad-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (2), kif iddikjarat fil-punt 2(e) taħt l-intestatura 8. It-Tassazzjoni tal-Anness V imsemmija fl-Artikolu 18 tal-Att li jirrigwarda l-kundizzjonijiet tal-adeżjoni tar-Repubblika tal-Kroazja u l-aġġustamenti fit-Trattat dwar l-Unjoni Ewropea, fit-Trattat dwar il-Funzjonament tal-Unjoni Ewropea u fit-Trattat li jistabbilixxi l-Komunità Ewropea tal-Enerġija Atomika (3), il-Kroazja, f’konformità mal-kundizzjonijiet li japplikaw f’dan l-Istat Membru fid-data tal-adeżjoni tiegħu, tista’ tkompli teżenta l-provvista ta’ artijiet għall-bini, kemm jekk ikollhom binjiet mibnija fuqhom u kemm jekk le, hekk kif imsemmi fil-punt (j) tal-Artikolu 135(1) u fil-punt (9) tal-Parti B tal-Anness X tad-Direttiva 2006/112/KE, sal-31 ta’ Diċembru 2014, mingħajr tiġdid, u t-trasport internazzjonali tal-passiġġieri, hekk kif imsemmi fil-punt (10) tal-Parti B tal-Anness X tad-Direttiva 2006/112/KE, sakemm l-istess eżenzjoni tiġi applikata fi kwalunkwe wieħed mill-Istati Membri l-oħra li kienu membri tal-Unjoni qabel l-adeżjoni tal-Kroazja; dawn it-tranżazzjonijiet iridu jittieħdu inkunsiderazzjoni għad-determinazzjoni tal-bażi tar-riżorsi tal-VAT.
(2)
Il-Kroazja talbet awtorizzazzjoni mill-Kummissjoni biex tuża ċerti estimi approssimattivi għall-kalkolu tal-bażi tar-riżorsi proprji tal-VAT mill-1 ta’ Jannar 2013 sal-31 ta’ Diċembru 2014 minħabba li mhijiex f’pożizzjoni li tagħmel il-kalkolu preċiż tal-bażi tar-riżorsi proprji tal-VAT għat-tranżazzjonijiet imsemmija fil-punt (9) tal-Parti B tal-Anness X tad-Direttiva tal-Kunsill 2006/112/KE. Kalkolu bħal dan x’aktarx li jinvolvi piż amministrattiv mhux ġustifikat meta wieħed iqis l-effett ta’ dawn it-tranżazzjonijet fuq il-bażi totali tal-Kroazja tar-riżorsi proprji tal-VAT. Il-Kroazja hi f’pożizzjoni li tagħmel kalkolu billi tuża estimi approssimattivi għal din il-kategorija ta’ tranżazzjonijiet. Għalhekk, il-Kroazja għandha tingħata l-awtorizzazzjoni li tikkalkula l-bażi tar-riżorsi proprji tal-VAT mill-1 ta’ Jannar 2013 sal-31 ta’ Diċembru 2014 billi tuża l-estimi approssimattivi f’konformità mat-tieni inċiż tal-Artikolu 6(3) tar-Regolament (KEE, Euratom) Nru 1553/89.
(3)
Il-miżuri previsti f’din id-Deċiżjoni huma konformi mal-opinjoni tal-Kumitat Konsultattiv dwar ir-Riżorsi Proprji,
ADOTTAT DIN ID-DEĊIŻJONI:
Artikolu 1
Sabiex tiġi kkalkolata l-bażi tar-riżorsi proprji tal-VAT mill-1 ta’ Jannar 2013 sal-31 ta’ Diċembru 2014, il-Kroazja hija awtorizzata li tuża estimi approssimattivi fir-rigward tal-kategoriji segwenti ta’ tranżazzjonijiet imsemmija fil-Parti B tal-Anness X tad-Direttiva 2006/112/KE:
Il-provvista ta’ art għall-bini (il-punt 9).
Artikolu 2
Din id-Deċiżjoni tapplika mill-1 ta’ Jannar 2013 sal-31 ta’ Diċembru 2014.
Artikolu 3
Din id-Deċiżjoni hija indirizzata lir-Repubblika tal-Kroazja.
Magħmul fi Brussell, l-10 ta’ Diċembru 2013.

Labels: 2
0
3
18
15